**ΑΝΑΡΤΗΤΕΑ ΣΤΗ ΔΙΑΥΓΕΙΑ**

 **ΑΡΙΘΜ ΠΡΩΤ : 22903**

 **Λιβαδειά 20 /12/2022**

**ΑΠΟΣΠΑΣΜΑ**

Από το πρακτικό της αριθμ.2021-33ης ΕΙΔΙΚΗΣ ΜΕΙΚΤΗΣ Συνεδρίασης –

του Δημοτικού Συμβουλίου Λεβαδέων

Αριθμός απόφασης  **155**

**ΘΕΜΑ** : **Έγκριση Προϋπολογισμού Δήμου Λεβαδέων οικονομικού Έτους 2023**

Στη Λιβαδειά σήμερα την 19η του μηνός Δεκεμβρίου 2022, ημέρα Δευτέρα και ώρα 17:00 μ.μ , συνήλθε σε ειδική συνεδρίαση το Δημοτικό Συμβούλιο του Δήμου Λεβαδέων  **, η οποία λόγω των κατεπειγόντων μέτρων που έχουν ληφθεί για την αποφυγή της διάδοσης του κορωνοϊού COVID-19 πραγματοποιήθηκε ΜΕΙΚΤΗ ΣΥΝΕΔΡΙΑΣΗ (δια ζώσης , στην αίθουσα συνεδριάσεων του Δημοτικού Συμβουλίου στο Παλαιό Δημαρχείο** – **Πλ. Εθνικής Αντίστασης και ταυτόχρονα με τηλεδιάσκεψη)**  **σύμφωνα με τις** διατάξεις του άρθρου 78 του Ν.4954/22 « Λήψης αποφάσεων των συλλογικών οργάνων Ο.Τ.Α. και των διοικητικών συμβουλίων των εποπτευόμενων νομικών προσώπων τους – κατά το διάστημα ισχύος των μέτρων αποφυγής της διάδοσης του κορωνοϊού COVID -19» και ύστερα από την από  **222568/15-12-2022**   έγγραφη πρόσκληση της Προέδρου του Δημοτικού Συμβούλου κας. Καράβα Χρυσοβαλάντου Βασιλικής (Βάλιας), η οποία επιδόθηκε σε κάθε Σύμβουλο και στον κ. Δήμαρχο, σύμφωνα με τις διατάξεις του άρθρου 74 του Ν.4555/2019 << Μεταρρύθμιση του θεσμικού πλαισίου της Τοπικής Αυτοδιοίκησης - Εμβάθυνση της Δημοκρατίας - Ενίσχυση της Συμμετοχής – Βελτίωση της οικονομικής και αναπτυξιακής λειτουργίας των Ο.Τ.Α. [Πρόγραμμα «ΚΛΕΙΣΘΕΝΗΣ Ι»] - >>, (αντικατάσταση του άρθρου  67 του Ν.3852/2010)

Η Πρόεδρος του Δημοτικού Συμβουλίου κήρυξε την έναρξη της συνεδρίασης και διαπιστώθηκε ότι υπάρχει νόμιμη απαρτία, επειδή σε σύνολο 33 συμβούλων ήταν παρόντες οι παρακάτω αναφερόμενοι 20 δημοτικοί σύμβουλοι:

**ΠΑΡΟΝΤΕΣ ΑΠΟΝΤΕΣ**

|  |  |  |  |
| --- | --- | --- | --- |
|  | Καλογρηάς Αθανάσιος | 1 | Γιαννακόπουλος Βρασίδας |
|  | Μητάς Αλέξανδρος | 2 | Γαλανός Κων/νος  |
|  | Τσεσμετζής Εμμανουήλ  | 3 | Φορτώσης Αθανάσιος |
|  | Δήμου Ιωάννης  | 4 | Τζουβάρας Νικόλαος  |
|  | Αποστόλου Ιωάννης | 5 | Πλιακοστάμος Κων/νος |
|  | Σάκκος Μάριος  | 6 | Τουμαράς Βασίλειος  |
|  | Νταντούμη Ιωάννα  | 7 | Χέβα Αθανασία (Νάνσυ) |
|  | Μερτζάνης Κων/νος  | 8  | Σπυρόπουλος Δημοσθένης |
|  |  Σαγιάννης Μιχαήλ  | 9 | Κατής Χαράλαμπος |
|  |  Πούλου Γιώτα |   | Δεν προσήλθαν αν και κλήθηκαν  |
|  |  Καπλάνης Κων/νος  |   | νόμιμα |
|  | Τόλιας Δημήτριος  |   |  |
|  | Πούλος Ευάγγελος |   |  |
|  | Καραλής Χρήστος |   |  |
|  |  Κοτσικώνας Επαμεινώνδας  |   |  |
|  |  Αρκουμάνης Πέτρος  |  |  |
|  |  Γερονικολού Λαμπρινή |  |  |
|  |  Μπράλιος Νικόλαος  |  |  |
|  |  Τσιφής Δημήτριος   |  |  |
|  |  Καλέα Ανδρομάχη |  |  |
|  | Αλεξίου Λουκάς |  |  |
|  | Καραμάνης Δημήτριος |  |  |
|  | Παπαϊωάννου Λουκάς |  |  |

 Στην συνεδρίαση είχαν νομίμως προσκληθεί και οι Πρόεδροι των Κοινοτήτων, εκ των οποίων δεν παρέστη κανείς.

 Στην συνεδρίαση ήταν παρών ο προσκληθείς Δήμαρχος κ. Ταγκαλέγκας Ιωάννης.

Στην συνεδρίαση παρευρέθηκε για την τήρηση των πρακτικών και η υπάλληλος του τμήματος Υποστήριξης Πολιτικών Οργάνων Μπαλάσκα Αγγελική.

Μετά τη διαπίστωση απαρτίας και κατά τη διάρκεια συζήτησης του θέματος προσήλθαν οι δημοτικοί σύμβουλοι κ.κ. Τόλιας Δημήτριος, Αρκουμάνης Πέτρος, Γερονικολού Λαμπρινή .

**Εισηγούμενη το πρώτο θέμα της ημερήσιας διάταξης** , ο Πρόεδρος έθεσε υπόψη των μελών του Δημοτικού Συμβουλίου , την υπ΄αριθμ. 358/2022 απόφαση της Οικονομικής Επιτροπής του Δήμου (ΑΔΑ:6Θ6ΚΩΛΗ-2ΟΚ) με την οποία συντάχθηκε το σχέδιο του προϋπολογισμού οικονομικού έτους 2023 και την Εισηγητική Έκθεση για τον προϋπολογισμό οικονομικού έτους 2023.

Ακολούθως η κα. Πρόεδρος έδωσε τον λόγο στον Δ/ντή των Οικονομικών Υπηρεσιών του Δήμου Λεβαδέων ο οποίος είπε:

Η επιχείρηση της περιγραφής των οικονομικών συνθηκών μέσα στις οποίες κατατίθεται για συζήτηση και ψήφιση ο προϋπολογισμός του οικονομικού έτους 2023 και η προσπάθεια αποτίμησης των εξελίξεων, θετικών ή αρνητικών, της χρονιάς που πέρασε, ή του επαρκούς προσδιορισμού της οικονομικής βάσης πάνω στην οποία θα μπορούσαν να στηριχθούν προβλέψεις, προοπτικές και προσδοκίες, δυστυχώς οδηγεί στη δυσάρεστη θέση μιας κουραστικής επανάληψης.

**Το καθεστώς της σοβαρής αβεβαιότητας,** που συνεπάγεται η ευμετάβλητη πιθανολόγηση του **χρόνου λήξης** **της κρίσης**, αποτελεί σήμερα την πιο σημαντική, αλλά **άγνωστη παράμετρο για τη διαδικασία οικονομικών προβλέψεων.**

Η ψήφιση προϋπολογισμού και του Ολοκληρωμένου Πλαισίου Δράσης (του άρθρου 4 του ν. 4111/2013) γίνεται από το Δημοτικό Συμβούλιο σε μία ειδική για το σκοπό αυτό συνεδρίαση. (άρθρο 266 & 267 Ν.3852/2010) (ΥΠ.ΕΣ. εγκ.22/οικ. 46703/2013) (ΥΠ. ΕΣ. εγκ.53/ οικ.45226/2014) (ΥΠ.ΕΣ.Δ.Α. Εγκ. 41/39937/2015)  (ΥΠ.ΕΣ. εγκ.23/38577/2016) (ΥΠ.ΕΣ. εγκ.36/41080/2017). Από πέρυσι σύμφωνα με το υπ αριθμ. 189624/16-9-2021 έγγραφο της Γενικής Δ/νσης Εσωτερικής Λειτουργίας της Αποκεντρωμένης Διοίκησης Θεσσαλίας-Στερεάς Ελλάδας σημείο (12) εφιστάται η προσοχή ότι κρίνεται σκόπιμο οι αποφάσεις του Δημοτικού Συμβουλίου να είναι διακριτές και να αποστέλλονται στην υπηρεσία τους με ξεχωριστή διαβίβαση . Αρα κατά συνέπεια θα ληφθούν δυο ξεχωριστές αποφάσεις.
Κατά τη συζήτηση του προϋπολογισμού τίθενται υπόψη του συμβουλίου χρηματοοικονομικοί και άλλοι δείκτες που παρέχονται από την οικονομική υπηρεσία, σύμφωνα με όσα προβλέπονται στο άρθρο 165 του ν. 3463/2006 (Α' 114). (παρ 6 άρθρο 77 Ν. 4172/2013, όπως αντικαταστάθηκε με το άρθρο 189 του Ν.4555/18)

Η συζήτηση και η ψήφιση του προϋπολογισμού διεξάγεται **επί της εισήγησης της οικονομικής επιτροπής και επί των εναλλακτικών προτάσεων των παρατάξεων** που τυχόν υποβλήθηκαν. Έγκυρες θεωρούνται οι ψήφοι υπέρ συγκεκριμένης πρότασης, είτε υπέρ της κατατεθείσας από την οικονομική επιτροπή είτε υπέρ εναλλακτικών προτάσεων, που κατατίθενται σύμφωνα με την παράγραφο 9. Οι λευκές ψήφοι δεν λαμβάνονται υπόψη για τον υπολογισμό της πλειοψηφίας. (παρ 8 άρθρο 77 Ν. 4172/2013, όπως αντικαταστάθηκε με το άρθρο 189 του Ν.4555/18 και τροποποιήθηκε με την περίπτ. α' της παρ. 1 του άρθρου 12 του Ν. 4623/19)

**Κατόπιν των ανωτέρω:**

**α)** Η Οικονομική Επιτροπή με την απόφαση 358/12-12-2022 (ΑΔΑ- 6Θ6ΣΩΛΗ-2ΟΚ) κατάρτισε το σχέδιο του προϋπολογισμού Δήμου Λεβαδέων για το Οικονομικό Ετος 2023, το οποίο ενσωματώθηκε στην ηλεκτρονική βάση δεδομένων που τηρείται στο Υπουργείο Εσωτερικών στις 5/12/2022

**β)** Με το αρ. πρωτ. 3428/9-12-2022 το Παρατηρητήριο έχει τη γνώμη ότι το σχέδιο του προϋπολογισμού που αξιολόγησε :

- **Έχει τηρήσει** τις οδηγίες που δόθηκαν με την υπ’αριθμ. 49039/25-7-2022 με τα άρθρα 3  **(κεφ. Α1) και 4 (κεφ. Β1 και Β2) της 49039/25.07.2022 Κ.Υ.Α.**

- **Είναι τουλάχιστον Ισοσκελισμένο**.

Προέκυψαν νέα δεδομένα για τις πιστώσεις που πρέπει να εγγραφούν στον προυπολογισμό του 2023 και έτσι

i) Επικαιροποιήθηκε το πρόγραμμα επενδύσεων και με βάση τα νέα δεδομένα πρέπει να εγγραφoύν πιστώσεις συνολικού ποσού 16.060.278,55 ευρώ αντί των 14.948.278,55 ευρώ που είχαν εγγραφεί με την 344/2022 απόφαση της Οικονομικής Επιτροπής

Η κύρια μεταβολή, είναι οι εγγραφές στα έσοδα και έξοδα του προυπολογισμού πιστώσεων α) 600.000 ευρώ για «Εξοπλισμό, μέσα και συστήματα πρόληψης και αντιμετώπισης των επιπτώσεων της κλιματικής αλλαγής» ΑΔΑ: Ψ54Χ7ΛΗ-ΩΓΨ και β) 500.000 ευρώ για «Ασφαλτόστρωση τμήματος δημοτικής οδού Παναγία Καλαμιώτισσα – Αγία Αννα» ΑΔΑ: 6ΩΠΑ7ΛΗ-ΑΜ0

 ii) Κατόπιν επικαιροποιημένων προτάσεων των υπηρεσιών, τα έξοδα χρήσης (Κ.Α.Ε. 6) προβλέπονται στα 13.080.235,46 ευρώ αντί των 12.947.918,46 ευρώ που είχαν εγγραφεί με την 344/2022 απόφαση της Οικονομικής Επιτροπής

iii) Οι υποχρεώσεις με τα νέα στοιχεία αναμένεται να είναι την 31/12/2021 περίπου 617.940 ευρώ από τα 411.840 ευρώ που προβλέπονταν στο σχέδιο της 348/2021 απόφασης της Οικονομικής Επιτροπής και το χρηματικό υπόλοιπο 4.812.009 ευρώ από 4.889.817 ευρώ

**Κατόπιν των ανωτέρω**

Ο Δήμος Λεβαδέων θα προσαρμόσει τον Προυπολογισμό οικονομικού έτους 2023 στα σημερινά δεδομένα, μη παραβιάζοντας τις οδηγίες της Κ.Υ.Α. 49039/2022

Για τον σκοπό αυτό ο Δήμος θα κάνει χρήση και πάλι της εκτέλεσης των προυπολογισμών 2021 και 2022 μέχρι 31 Οκτωβρίου, αφού για τα χρονικά διαστήματα αυτά έχει αναρτήσει τα Στατιστικά Δελτία στην βάση δεδομένων «Οικονομικών στοιχείων ΟΤΑ»

## Μετά τα ανωτέρω και έχοντας υπόψη:

α) Τις επικαιροποιημένες προτάσεις των υπηρεσιών για το σχέδιο προυπολογισμού οικονομικού έτους 2023

β) Την Κ.Υ.Α. των υπουργών Οικονομικών και Εσωτερικών 49039/2022 «Παροχή οδηγιών για την κατάρτιση του προϋπολογι­σμού των δήμων, οικονομικού έτους 2023»

γ) Τις διατάξεις της παρ. 2 του άρθρου 77 του Ν. 4172/2013, όπως αντικαταστάθηκε με το άρθρο 189 του Ν.4555/18, σύμφωνα με την οποία «Ο προϋπολογισμός καταρτίζεται με βάση τις οδη­γίες που παρέχονται ετησίως με την κοινή απόφαση των Υπουργών Οικονομικών και Εσωτερικών της προ­ηγούμενης παραγράφου και κατόπιν αιτιολογημένης εισήγησης της οικονομικής υπηρεσίας του δήμου, για το εκτιμώμενο ύψος εσόδων και ιδίως των ιδίων εσόδων, σύμφωνα με τις οδηγίες αυτές».

δ) Τις διατάξεις του Ν. 4270/14 (ΦΕΚ 143/Β/28-6-2014) «Αρχές δημοσιονομικής διαχείρισης και εποπτείας-δημόσιο λογιστικό και άλλες διατάξεις»

ε) Το γεγονός ότι το Δημοτικό Συμβούλιο δεν έχει μεταβιβάσει επιπλέον αρμοδιότητες στις κοινότητες και συνεπώς δεν απαιτείται απόφαση των συμβουλίων των κοινοτήτων για τον προυπολογισμό των αρμοδιοτήτων που τους έχουν μεταβιβασθεί

**Υποβλήθηκε η υπ΄αριθμ 22316/12-12-2022 πρότασή μας προκειμένου να προσαρμόσει η Οικονομική Επιτροπή στα σημερινά δεδομένα το σχέδιο του προϋπολογισμού οικονομικού έτους 2023, σύμφωνα με την παρ. 5 του άρθρου 77 του Ν. 4172/2013 και τις οδηγίες της ΚΥΑ 49039/2022, όπως τροποποιήθηκε με την 73436/2022 όμοια.**

 Με την 145/2022 (ΑΔΑ:ΩΜΖ1ΩΛΗ-ΓΘΞ) Απόφαση του Δημοτικού Συμβουλίου έγινε η έγκριση του Τεχνικού Προγράμματος για το έτος 2023

Είναι γνωστό ότι στον προϋπολογισμό εγγράφονται έσοδα και δαπάνες που προβλέπονται από το νόμο και επ΄ ουδενί ο προϋπολογισμός δεν μπορεί να είναι διεκδικητικός .

Τα έσοδα που εγγράφονται είναι αυστηρά προσδιορισμένα όπως γράφονται με βάση την ΚΥΑ . [Οικ.38347/27-7-2018 (ΦΕΚ 3086/27-7-2018 τεύχος Β'](http://www.dimosnet.gr/index.php?MODULE=bce/application/pages&Branch=N_N0000000002_N0000023676_N0000000020_N0000000211_N0000027505_N0000027762_S0000136077#_blank)). : “Παροχή οδηγιών για την κατάρτιση του προϋπολογισμού των Δήμων, οικονομικού έτους 2018 - τροποποίηση της υπ’ αριθμ. 7028/2004 (Β΄ 253) απόφασης” σε συνδυασμό με τις διατάξεις του άρθρου 77 του Ν. 4172/13.

Υποχρέωσή μας ως φορείς της γενικής κυβέρνησης είναι να κρατάμε τον προϋπολογισμό στα πλαίσια της γενικής δημοσιονομικής πολιτικής όπως σαφώς ορίζει ο Ν. 4270.

Ο προϋπολογισμός με βάση τις οδηγίες πρέπει να είναι ισοσκελισμένος και κατά προτεραιότητα εγγράφονται οι υποχρεωτικές δαπάνες και ότι περισσεύει κατανέμεται στις προαιρετικές δαπάνες . Από έργα από ιδίους πόρους εγγράφονται μόνο εκείνα που η δαπάνη τους αιτιολογείται από την ύπαρξη των εσόδων.

 Από το Π.Δ.Ε απαγορεύεται η εγγραφή πιστώσεων παρά μόνο αν υπάρχει έγκριση με Α.Δ.Α.

 Ο προϋπολογισμός με τα τελικά στοιχεία αυτά δηλαδή της 31/12/2022 θα γίνει ύστερα από σχετική αναμόρφωση και κατόπιν θα έχουμε την τελική εικόνα του.

Ύστερα από τα παραπάνω η Οικονομική Επιτροπή με την αριθμ.358/2022 (ΑΔΑ:6Θ6ΣΩΛΗ-2ΟΚ) Απόφασή της εισηγείται την έγκριση την κατάρτιση του σχεδίου προϋπολογισμού του Δήμου Λεβαδέων για το οικονομικό έτος 2023 , το προσαρμοσμένο σχέδιο του προϋπολογισμοϋ οικονομικού έτους 2023 περιλαμβάνει έσοδα και έξοδα συνολικού ποσού **(36.576.723,03€),** συμπεριλαμβανομένου τόσο του χρηματικού υπολοίπου **(5.051.873,29 €)** όσο και του αποθεματικού **(401.657,91** **€**).

 Ο Π.Ο.Υ στη συνέχεια ανέφερε ότι σύμφωνα με το άρθρο 12 του Ν. 4623/2019 **1***α. το πρώτο εδάφιο της παραγράφου 8 του άρθρου 77 του ν. 4172/2013 (Α΄ 167) αντικαθίσταται ως εξής:*

*«8. Η συζήτηση και η ψήφιση του προϋπολογισμού διεξάγεται επί της εισήγησης της οικονομικής επιτροπής και επί των εναλλακτικών προτάσεων των παρατάξεων που τυχόν υποβλήθηκαν. Έγκυρες θεωρούνται οι ψήφοι υπέρ συγκεκριμένης πρότασης, είτε υπέρ της κατατεθείσας από την οικονομική επιτροπή είτε υπέρ εναλλακτικών προτάσεων, που κατατίθενται σύμφωνα με την παράγραφο 9.»*

*β. Η παράγραφος 9 του άρθρου 77 του ν. 4172/2013 (Α΄ 167) αντικαθίσταται ως εξής:*

*«9. Εναλλακτικές προτάσεις προϋπολογισμού κατατίθενται είτε στην οικονομική επιτροπή κατά το στάδιο σύνταξης του σχεδίου του προϋπολογισμού, είτε στο δημοτικό συμβούλιο κατά την πρώτη συζήτηση και ψήφιση του προϋπολογισμού. Οι εναλλακτικές προτάσεις συντάσσονται από τις προτείνουσες παρατάξεις ή τους προτείνοντες συμβούλους, συνοδεύονται από αιτιολογική έκθεση και εισήγηση της οικονομικής υπηρεσίας του δήμου, συζητούνται διακριτά και τίθενται σε ψηφοφορία κατά την ίδια συνεδρίαση που συζητείται το σχέδιο που έχει υποβληθεί από την οικονομική επιτροπή. Σε περίπτωση που τροποποιούν κωδικούς αριθμούς εσόδων και δαπανών, θα πρέπει να διασφαλίζεται πάντοτε η ισοσκέλιση τουλάχιστον του προϋπολογισμού, σύμφωνα με τα οριζόμενα στην παράγραφο 2 του παρόντος άρθρου. Κατά τη σύνταξη των προτάσεων από τις ενδιαφερόμενες παρατάξεις, οι αρμόδιες υπηρεσίες του δήμου παρέχουν κάθε σχετικό στοιχείο. Η πρόταση που συγκεντρώνει την απόλυτη πλειοψηφία των παρόντων μελών του δημοτικού συμβουλίου συνιστά τον εγκεκριμένο προϋπολογισμό. Αν καμία πρόταση δεν συγκεντρώνει την απόλυτη πλειοψηφία των παρόντων μελών του δημοτικού συμβουλίου, τότε η ψηφοφορία επαναλαμβάνεται μεταξύ των δύο πρώτων σε ψήφους προτάσεων και θεωρείται εγκεκριμένη η πρόταση που λαμβάνει τις περισσότερες ψήφους επί των παρόντων».*

*Επίσης σύμφωνα με την εγκύκλιο 108/2019 του ΥΠ.ΕΣ. Παρ. ΙΙΙ .Στην περίπτωση που δεν υποβληθεί καμία εναλλακτική πρόταση προς ψήφιση από το δημοτικό συμβούλιο, η πρόταση της Οικονομικής Επιτροπής θα τεθεί σε ψηφοφορία, η οποία θα διεξαχθεί κατά τα οριζόμενα στην παρ. 8 του αρ. 77 του ν. 4172/2013, σύμφωνα με την οποία έγκυρες θεωρούνται οι ψήφοι υττέρ της κατατεθείσας από την οικονομική επιτροπή πρότασης (απουσών εναλλακτικών όμοιων), ενώ λευκές ψήφοι δεν λαμβάνονται υπόψη για τον υπολογισμό της πλειοψηφίας.*

Ενημέρωσε επίσης το Σώμα ότι δεν κατατέθηκε καμία εναλλακτική πρόταση ούτε στην Οικονομική Επιτροπή κατά το στάδιο σύνταξης του προϋπολογισμού ούτε στο δημοτικό συμβούλιο όπως ρητά αναφέρεται στο παραπάνω άρθρο 12 του Ν. 4623/2019 και κατά συνέπεια η ψηφοφορία θα πρέπει να διεξαχθεί επί της προτάσεως της Οικονομικής Επιτροπής προς το Δημοτικό Συμβούλιο η οποία αποτυπώνεται στην υπ αριθμ 358/2022 (ΑΔΑ:6Θ6ΣΩΛΗ-2ΟΚ)  **Απόφασή της .**

Κατόπιν ο Πρόεδρος κάλεσε τα μέλη του Δημοτικού Συμβουλίου να τοποθετηθούν σχετικά.

* Ακολούθως το λόγο έλαβε η επικεφαλής της παράταξης «ΔΥΝΑΜΙΚΗ ΑΥΤΟΔΙΟΙΚΗΤΙΚΗ ΣΥΝΕΡΓΑΣΙΑ» δημοτικός σύμβουλος κα Πούλου, η οποία είπε ότι ο προϋπολογισμός είναι ένα τεχνοκρατικό ζήτημα αλλά και το πιο σημαντικό εργαλείο λειτουργίας του Δήμου. . Όλοι οι προϋπολογισμοί όλων των ετών περιείχαν στοιχεία που μπορεί και να είναι υπερτιμημένα ή που δεν είχαν εγγραφεί σαν έσοδα ή έξοδα αλλά παρέχεται στο δημοτικό συμβούλιο η δυνατότητα των απανωτών αναμορφώσεών του, προκειμένου αυτός να καλύπτει τις ανάγκες του Δήμου. Η κατάσταση του Δήμου μας είναι καλή , ο προϋπολογισμός σύμφωνα και με τη γνώμη του παρατηρητηρίου είναι ισοσκελισμένος .Υπάρχει μια έλλειψη χρηματοδότησης για την ολοκλήρωση των έργων και αυτό προκύπτει αν κάποιος δει τον κρατικό προϋπολογισμό που έχει μειώσει τα ποσά που αφορούν το Π.Δ.Ε και αυτό έχει άμεση συνέπεια σε όλους τους Δήμους. Ζήτησε από τη Δημοτική Αρχή να προβεί σε ενέργειες που θα περιορίσουν το κόστος της ενέργειας καθώς επίσης με συνεννόηση και την βοήθεια όλων των παρατάξεων να λυθεί με τον καλύτερο τρόπο το θέμα της άρδευσης . Τόνισε την ανάγκη ενίσχυσης των υπηρεσιών του δήμου έτσι ώστε να μπορούν να υλοποιηθούν οι στόχοι. Τέλος τόνισε ότι ο προϋπολογισμός έχει έλλειψη οράματος από τη Δημοτική Αρχή και δήλωσε ότι θα το υπερψηφίσουν ως τεχνοκρατικό κείμενο .
* Ο επικεφαλής της παράταξης “ΛΑΙΚΗ ΣΥΣΠΕΙΡΩΣΗ” δημοτικός σύμβουλος κ. Κοτσικώνας είπε ότι όλοι γνωρίζετε οι Δήμοι έχουν μετατραπεί σε κρατική υπηρεσία, υπηρετώντας τους κεντρικούς σχεδιασμούς των κυβερνώντων, σημερινών και χθεσινών, της Ευρωπαϊκής Ένωσης, αυτούς που κατέχουν τον πλούτο με λίγα λόγια. Στόχος είναι οι Δήμοι με την λειτουργία τους να υπηρετούν τους κυρίαρχους οικονομικούς κύκλους που ασφυκτιούν και θέλουν να αναπαράγουν τον πλούτο τους, να έχουν σίγουρα κέρδη, εμπορευματοποιώντας όμως βασικές ανάγκες των συνδημοτών μας όπως είναι το νερό, η αποκομιδή και η διαχείριση των απορριμμάτων, ο ηλεκτροφωτισμός, οι κοινωνικές δομές, η υγεία, το περιβάλλον και η δημόσια γη. Για όλους αυτούς τους τομείς που μόλις ανέφερα έχουμε χαρακτηριστικά παραδείγματα και στο Δήμο μας. Όλοι όμως γνωρίζουμε ότι την ανεργία, τη φτώχεια, την απελπισία και την ανασφάλεια που βιώνει μεγάλο μέρος των συνδημοτών μας και γνωρίζουμε επίσης ότι γίνεται συγκέντρωση πλούτου σε λίγα χέρια κι ότι οι μικρομεσαίοι αυτοαπασχολούμενοι καταστρέφονται ο ένας μετά τον άλλον. Για την ικανοποίηση αυτών των συμφερόντων φορτώνουν στην τοπική διοίκηση με αρμοδιότητες, χωρίς φυσικά τους αναγκαίους πόρους Πληρώνουν οι εργαζόμενοι, ο λαός φόρους και δεν αποδίδονται στους Δήμους οι πόροι αυτοί. Δημιουργείται μια νέα γενιά παρακρατηθέντων που έχει φτάσει τα δισεκατομμύρια ευρώ και συνεχίζεται αυτό και για το 2021. Θέλουν λοιπόν, να απορροφούμε ως Δήμοι τους κραδασμούς που προκαλεί στην κοινωνία η αντιλαϊκή πολιτική που εφαρμόζεται. Να είναι οι Δήμοι αρωγοί μιας βαθιάς αντιδραστικής πολιτικής που μεταφέρει στην ευθύνη του νοικοκυριού βασικές κοινωνικές του ανάγκες, διαφοροποιημένες και ανάλογα με το πορτοφόλι του καθενός. Στις σημερινές ειδικά συνθήκες καλούνται οι Δήμοι να καλύψουν υποχρεώσεις του κράτους για την αντιμετώπιση της πανδημίας της ενεργειακής κρίσης και μάλιστα όχι μόνο χωρίς επαρκή κρατική χρηματοδότηση αλλά και με αισθητά μειωμένα τα έσοδά τους Σ’ ένα τέτοιο περιβάλλον, φιλικό στις επενδύσεις, στην επιχειρηματικότητα και στην κερδοφορία των επιχειρηματιών, δεν μπορούν να μείνουν απέξω οι Δήμοι. Το αντιδραστικό πλαίσιο που διέπει την λειτουργία τους υποτάσσει βασικές υποδομές και υπηρεσίες που αφορούν τον λαό στη λογική της ανταποδοτικότητας και της επιχειρηματικότητας. Η πετσοκομμένη χρηματοδότηση των Δήμων που φτάνει στο -60% τουλάχιστον, σε σχέση με το 2009 σε βάθος δηλαδή δεκαετίας, που θα συνεχιστεί μειωμένη και τα επόμενα χρόνια, οι τεράστιες ελλείψεις σε υποδομές και προσωπικό κυρίως τεχνικό και εργατικό, η απαγόρευση προσλήψεων μόνιμου προσωπικού, υπηρετούν ένα και μοναδικό στόχο, να μετατραπούν οι Δήμοι σ’ ένα ελεγκτικό, φορομπηχτικό μηχανισμό και σειρά από τις πιο ζωντανές υπηρεσίες τους να περάσουν στα χέρια επιχειρηματικών ομίλων. . Γι’ αυτό συνεχώς τονίζουμε ότι οι δημότες έχουν πληρώσει τους φόρους που τους αναλογούν και είναι αντιλαϊκά όλα τα ανταποδοτικά τέλη που επιβάλλονται υποχρεωτικά από τους Δήμους. Ένα βασικό μέγεθος που αποτυπώνει τον αντιλαϊκό χαρακτήρα του προϋπολογισμού είναι η συνεχώς μειωμένη αναλογία της κρατικής χρηματοδότησης σε σχέση με τα ίδια έσοδα. Ουσιαστικά δηλαδή οι Δήμοι για να λειτουργήσουν θα εισπράξουν από τον κρατικό προϋπολογισμό μόνο τη μισθοδοσία του προσωπικού τους. Άρα πρέπει ο Δήμος να εισπράξει περισσότερα για να μπορεί να δαπανήσει, να προσφέρει κάποιες ικανοποιητικές υπηρεσίες, να κάνει έργα κ.λπ. Το έλλειμμα της κρατικής χρηματοδότησης που όλοι αναγνωρίζουμε, καλούνται να το καλύψουν και πάλι οι εργαζόμενοι, οι συνταξιούχοι, τα φτωχά λαϊκά στρώματα, σηκώνοντας επιπρόσθετα στις πλάτες τους το 70% των συνολικών λειτουργικών πόρων στους Δήμους. Αυτή είναι η κατεύθυνση, γι’ αυτό λέμε ότι ο προϋπολογισμός έχει καθαρά ανταποδοτικό άρα αντιλαϊκό χαρακτήρα. Έχουμε χρέος να αγωνιστούμε μαζί με το λαό και τη νεολαία για να μην βγουν στο σφυρί τα σπίτια κι οι περιουσίες των τσακισμένων νοικοκυριών, σε κάθε περίπτωση να μην εμπλακεί ο Δήμος σε διαδικασίες αναγκαστικής είσπραξης από τους μικρούς οφειλέτες, να μην οδηγηθούν λαϊκές οικογένειες στη σέντρα της εφορίας για χρέη προς τους Δήμους. Καταψηφίζουμε λοιπόν τον προτεινόμενο προϋπολογισμό γιατί έχει βαθιά αντιλαϊκό χαρακτήρα. Ευθυγραμμίζεται πλήρως με τις αντιλαϊκές επιδιώξεις του ασφυκτικού δημοσιονομικού πλαισίου και δεν μπορεί να καλύψει τις λαϊκές ανάγκες. Σε αυτόν αποτυπώνεται ότι, επί της ουσίας, η δημοτική αρχή δεν διαφωνεί με το συνολικό πλαίσιο της ανταποδοτικότητας Εμείς λοιπόν, της Λαϊκής Συσπείρωσης, θεωρούμε ότι η επίλυση των προβλημάτων και η ικανοποίηση των λαϊκών αναγκών που έχουν να κάνουν με την παιδεία, την υγεία, την πρόνοια, τον αθλητισμό, τον πολιτισμό και άλλα, αυτά δηλαδή που πρέπει να υπηρετεί ο Δήμος, θα κριθούν όλα αυτά από την αγωνιστική λαϊκή διεκδίκηση απέναντι στον προϋπολογισμό αλλά και απέναντι στο σύνολο της αντιλαϊκής πολιτικής. Η κινητοποίηση του λαού, η κοινωνική δυναμική, αποτελεί τον κρίσιμο παράγοντα για να έχουμε θετικές εξελίξεις. Θα συνεχίσουμε λοιπόν να προσπαθούμε να παρακινούμε το λαό να βάλει το λιθαράκι του στην κοινή προσπάθεια για να έχει αυτά που δικαιούται.
* Στο σημείο αυτό αποχώρησε ο δημοτικός σύμβουλος κ. Καραμάνης Δημήτριος

- Απαντώντας ο κ. Δήμαρχος δήλωσε ότι ο προϋπολογισμός είναι ορθός – ισοσκελισμένος σύμφωνα με τις προϋποθέσεις που θέτει η σχετική νομοθεσία . Ο προτεινόμενος προϋπολογισμός είναι ρεαλιστικός και πιστεύω ότι πάμε καλά. Υπάρχουν στο πρόγραμμα για υλοποίηση έργα 5.500.000€ , έργα τα οποία πιστεύει ότι θα υλοποιηθούν και ευχαρίστησε για αυτό τις υπηρεσίες του δήμου, για την προσπάθεια που καταβάλουν για την διασφάλιση των χρηματοδοτήσεων και την εκτέλεση των έργων. Οι αναμορφώσεις που έγιναν το έτος 2022 ήταν μειωμένες και αυτό δείχνει την ορθότητα του προϋπολογισμού . Τόνισε ότι δεν επήλθε καμία αύξηση στα τέλη παρέμειναν ίδια με την προ COVID εποχή. Τα έσοδα του Δήμου αυξήθηκαν κατά 1.000.000€ λόγω της σωστής εισπραξιμότητας . Καταφέραμε ως Δημοτική Αρχή τη μείωση του κόστους ηλεκτρικής ενέργειας κατά 600.000€ με την αντικατάσταση λαμπτήρων φωτισμού καινούργιας τεχνολογίας και γίνεται ότι είναι δυνατόν προκειμένου να μην επωμίζονται οι δημότες μας κόστη επιπλέον . Ο Δήμος δείχνει ότι δουλεύει καλά παρότι υπάρχει σοβαρό πρόβλημα έλλειψης προσωπικού σε όλες τις Δ/νσεις και από το 2023 θα προβούμε σε τροποποίηση του Ο.Ε.Υ προκειμένου να λειτουργήσει εκ νέου η Δημοτική Αστυνομία . Στον προϋπολογισμό έχουν εγγραφεί οι αναγκαίες πιστώσεις για την δημιουργία πενήντα (50) νέων θέσεων εργασίας σε διάφορες υπηρεσίες όπως οι π.χ Βρεφονηπιακοί Σταθμοί , Καθαριότητα κ.α . Οσον αφορά τα παρακρατηθέντα δεν πάψαμε όπως και όλοι οι υπόλοιποι δήμοι να τα διεκδικούμε .

* Κατόπιν η Πρόεδρος κάλεσε τα μέλη του Δημοτικού Συμβουλίου να ψηφίσουν.

- Ακολούθως ο Πρόεδρος κάλεσε τους δημοτικούς συμβούλους να ψηφίσουν την έγκριση του προϋπολογισμού οικονομικού έτους 2023 , έτσι όπως αυτά καταρτίστηκαν και αποτυπώνονται στην υπ αριθμ 358/2022 (ΑΔΑ:6Θ6ΣΩΛΗ-2ΟΚ) .

Υπέρ ψήφισαν οι δημοτικοί σύμβουλοι κ.κ 1)Καλογρηάς Αθανάσιος, 2) Δήμου Ιωάννης, 3)Τσεσμετζής Εμμανουήλ, 4). Σαγιάννης Μιχαήλ, 5) Σάκκος Μάριος,6) Γιαννακόπουλος Βρασίδας , 7) Αποστόλου Ιωάννης, 8) Καράβα Χρυσοβαλάντου, 9) Νταντούμη Ιωάννα, 10) Μερτζάνης Κων/νος 11) Μητάς Αλέξανδρος,12)Πούλου Γιώτα 13) Τόλιας Δημήτριος 13) Καπλάνης Κων/νος 14) Πουλος Ευάγγελος 15) Καραλής Χρήστος 16) Παπαϊωάννου Λουκάς

Κατά ψήφισαν οι δημοτικοί σύμβουλοι κ.κ 1)Κοτσικώνας Επαμινώνδας ,2) Αρκουμάνης Πέτρος, 3) Γερονικολού Λαμπρινή, 4) Τσιφής Δημήτριος, 5)Μπράλιος Νικόλαος, 6)Καλέα Ανδρομάχη,7) Αλεξίου Λουκάς .

Συνεπώς σύμφωνα με τις διατάξεις στο άρθρο 12 του Ν. 4623/2019 και της παρ. ΙΙΙ της 108/2019 Εγκυκλίου του ΥΠΕΣ έγκυρες θεωρούνται μόνο οι υπέρ της παραπάνω πρότασης ψήφοι.

Το Δημοτικό Συμβούλιο μετά από τη διενεργηθείσα ψηφοφορία και αφού έλαβε υπόψη του :

- Το άρθρο 77 του ν. 4172/2013 όπως τροποποιήθηκε από τις διατάξεις του άρθρου 12 του Ν.4623/2019

-Τις διατάξεις της υπ΄αριθμ .643/2021 εγκυκλίου του ΥΠ.ΕΣ. (ΑΔΑ: ΨΕ3846ΜΤΛ6-0Ρ5) & 375/2022 (ΑΔΑ: Ψ42Π45ΜΤΛ6-4ΙΓ) «Σύγκληση και λειτουργία των συλλογικών οργάνων των δήμων κατά το διάστημα εφαρμογής των μέτρων για την αντιμετώπιση της πανδημίας» Μέρος Α3& «Λειτουργία Δημοτικού Συμβουλίου» αντίστοιχα,

 - την παρ.ΙΙΙ της εγκ.108/2019 στην οποία αναφέρονται: Στην περίπτωση που δεν υποβληθεί καμία εναλλακτική πρόταση προς ψήφιση από το δημοτικό συμβούλιο, η πρόταση της Οικονομικής Επιτροπής θα τεθεί σε ψηφοφορία, η οποία θα διεξαχθεί κατά τα οριζόμενα στην παρ. 8 του αρ. 77 του ν. 4172/2013, σύμφωνα με την οποία έγκυρες θεωρούνται οι ψήφοι υττέρ της κατατεθείσας από την οικονομική επιτροπή πρότασης (απουσών εναλλακτικών όμοιων), ενώ λευκές ψήφοι δεν λαμβάνονται υπόψη για τον υπολογισμό της πλειοψηφίας.

- τις διατάξεις του άρθρου 4 του Ν. 4111/2013

- τις διατάξεις του άρθρου 77 ν. 4172/2013 όπως αντικαταστάθηκε με το άρθρο 189 του Ν. 4555/18

- το άρθρο 266 του Ν.3852/2010 όπως ισχύει

- Το γεγονός ότι το Δημοτικό Συμβούλιο δεν έχει μεταβιβάσει επιπλέον αρμοδιότητες στις δημοτικές και τοπικές κοινότητες και συνεπώς δεν απαιτείται απόφαση των συμβουλίων των κοινοτήτων για τον προϋπολογισμό των αρμοδιοτήτων που τους έχουν μεταβιβασθεί

- Την 145/2022 (ΑΔΑ:ΩΜΖ1ΩΛΗ-ΓΘΞ*)* Απόφαση του Δημοτικού Συμβουλίου “Περί έγκρισης του Τεχνικού Προγράμματος για το έτος 2023” & την υπ΄αριθμ 153/2022 Απόφασή του «Τροποποίηση τεχνικού προγράμματος εκτελεστέων έργων έτους 2023»

-Τις αριθμ. 344/29-11-2022 (ΑΔΑ- 9Λ8ΝΩΛΗ-ΕΧ5) απόφαση της Οικονομικής Επιτροπής με την οποία συντάχθηκε το σχέδιο του προϋπολογισμού οικονομικού έτους 2023 και 358/2022 απόφαση της Οικονομικής Επιτροπής του Δήμου (ΑΔΑ:6Θ6ΣΩΛΗ-2ΟΚ) , με την οποία προσαρμόστηκε το σχέδιο του προϋπολογισμού Δήμου Λεβαδέων, **.**

-  την υπ αριθμ. 49039/25.07.2022 ΚΥΑ ΥΠΕΣ και Οικονομικών

- Την με αριθμ. πρωτ 3428/09-12-2022 γνώμη του Παρατηρητηρίου Οικονομικής Αυτοτέλειας των Ο.Τ.Α επί του σχεδίου του προϋπολογισμού οικονομικού έτους 2023 του Δήμου Λεβαδέων, που αξιολογήθηκε ότι το σχέδιο του προϋπολογισμού είναι ισοσκελισμένο και έχει τηρήσει όλα τα κριτήρια της ΚΥΑ 49039/25.07.2022

- Την ψήφο όλων των μελών του Δημοτικού Συμβουλίου , όπως αυτή διατυπώθηκε και δηλώθηκε δια ζώσης και στην τηλεδιάσκεψη

- Την μεταξύ των μελών του συζήτηση σύμφωνα με τα πρακτικά.

  **ΑΠΟΦΑΣΙΖΕΙ ΟΜΟΦΩΝΑ**

 **Α) Εγκρίνει** τον προϋπολογισμό των εσόδων και εξόδων του Δήμου Λεβαδέων για το οικονομικό έτος 2023, έτσι όπως καταρτίσθηκαν και προτάθηκαν από την Οικονομική Επιτροπή με την υπ αριθμ 358/2022 (ΑΔΑ:6Θ6ΣΩΛΗ-2ΟΚ)  **Απόφασή της,**  και **αποτελεί αναπόσπαστο μέρος της παρούσας απόφασης, που περιλαμβάνει έσοδα και έξοδα συνολικού ποσού (36.576.723,03 ευρώ), συμπεριλαμβανομένου τόσο του χρηματικού υπολοίπου (5.051.873,29 ευρώ) όσο και του αποθεματικού (401.657,91 ευρώ), όπως συνοπτικά εμφανίζονται στους κατωτέρω πίνακες**

**1. Έσοδα Προϋπολογισμού έτους 2023**

|  |  |  |  |  |  |  |
| --- | --- | --- | --- | --- | --- | --- |
| **Κ.Α.** | **Περιγραφή** | **Διαμορφωθέντα 31/10/2022** | **Βεβαιωθέντα 31/10/2022** | **Εισπραχθέντα 31/10/2022** | **Εκτίμηση εισπράξεων 31/12/2022** | **Σχέδιο Προυπ/σμού 2023** |
| 0 | Τακτικά Εσοδα | 7.858.674,48 | 7.915.166,74 | 7.347.086,39 | 9.059.737,79 | 8.802.749,81 |
| 1 | Εκτακτα Εσοδα | 6.620.900,21 | 3.450.087,05 | 3.435.375,55 | 5.380.932,39 | 10.420.196,27 |
| 2 | Εσοδα Π.Ο.Ε. | 758.400,00 | 946.855,19 | 845.728,05 | 870.178,56 | 793.500,00 |
| 31 | Δάνεια | 503.240,00 | 0,00 | 0,00 |  247.650,00 | 3.236.425,02 |
| 32 | Εισπρακτέα Υπόλοιπα | 5.388.493,54 | 5.373.391,40 | 1.017.511,34 | 1.086.557,90 | 4.733.458,64 |
| 4 | Εισπράξεις υπέρ τρίτων | 3.379.076,58 | 2.767.411,77 | 2.763.716,46 | 3.518.467,69 | 3.538.520,00 |
| 5 | Χρημ. Υπόλοιπο | 5.585.199,94 | 5.585.199,94 | 5.585.199,94 | 5.585.199,94 | 5.051.873,29 |
|   | **Σύνολα** | **30.093.984,75** | **26.038.112,09** | **18.203.394,17** | **25.748.724,27** | **36.576.723,03** |

**2. Έξοδα Προϋπολογισμού έτους 2023**

|  |  |  |  |  |  |  |
| --- | --- | --- | --- | --- | --- | --- |
| **Κ.Α.** | **Τίτλος εξόδων** | **Διαμορφωθέντα 31/10/2022** | **Τιμολογηθέντα 31/10/2022** | **Πληρωμές 31/10/2022** | **Εκτίμηση Πληρωμών 31/12/2022** | **Σχέδιο Προυπ/σμού 2023** |
| 6. | Εξοδα χρήσης | 12.421.932,60 | 8.266.011,65 | 7.873.601,80 | 11.149.128,53 | 13.080.235,46 |
| 7. | Επενδύσεις | 9.560.404,14 | 3.488.060,18 | 3.285.412,37 | 5.866.222,22 | 16.062.278,55 |
| 81 | Πληρωμές ΠΟΕ  | 864.451,95 | 796.133,20 | 795.999.20 | 795.999,20 | 349.981,90 |
| 82 | Αποδόσεις υπέρ Δημοσίου και τρίτων  | 2.824.148,03 | 2.363.639,93 | 2.363.639,93 | 2.885.501,03 | 3.008.148,03 |
| 85 | Προβλέψεις μη είσπραξης | 4.217.635,42 | 0,00 | 0,00 | 0,00 | 3.674.421,18 |
| 9. | Αποθεματικό | 205.412,61 | 0,00 | 0,00 | 0,00 | 401.657,91 |
|  | **Σύνολα** | **30.093.984,75** | **14.913.844,96** | **14.318653,30** | **20.696.850,98** | **36.576.723,03** |

 **Β)** Επισυνάπτεται ο προϋπολογισμός εσόδων – εξόδων του οικονομικού έτους 2023 και αποτελεί αναπόσπαστο μέρος της παρούσας

 **Γ)** Ο προϋπολογισμός να δημοσιευθεί σύμφωνα με τις κατά νόμο διατυπώσεις

Οι ψήφοι των κ.κ1)Κοτσικώνας Επαμινώνδας ,2) Αρκουμάνης Πέτρος, 3) Γερονικολού Λαμπρινή, 4) Τσιφής Δημήτριος, 5)Μπράλιος Νικόλαος, 6)Καλέα Ανδρομάχη,7) Αλεξίου Λουκάς δεν θεωρούνται έγκυρες σύμφωνα με το άρθρο 12 του Ν.4623/2019 και την υπ αριθ. 108/2019 εγκύκλιο του ΥΠΕΣ , επειδή δεν έχει κατατεθεί εναλλακτική πρόταση.

Το Δ.Σ. εξουσιοδοτεί τον Δήμαρχο να υποβάλλει στον Συντονιστή της Αποκεντρωμένης Διοίκησης Θεσσαλίας – Στερεάς Ελλάδας επικυρωμένο αντίγραφο της απόφασης αυτής.

**Η παρούσα απόφαση πήρε αριθμό 155/2022.**

**Η Πρόεδρος του Δ.Σ.**

**Καράβα Χρυσοβαλάντου Βασιλική (Βάλια)**

|  |  |  |
| --- | --- | --- |
|  |  **ΤΑ ΜΕΛΗ** |  ΠΙΣΤΟ ΑΠΟΣΠΑΣΜΑ |
| 1 | Καλογρηάς Αθανάσιος |  Λιβαδειά αυθημερόν  |
| 2 | Μητάς Αλέξανδροσ |  Ο Δήμαρχος Λεβαδέων |
| 3 | Τσεσμετζής Εμμανουήλ |  |
| 4 | Δήμου Ιωάννης  |  |
| 5 | Αποστόλου Ιωάννης |  ΙΩΑΝΝΗΣ .Δ. ΤΑΓΚΑΛΕΓΚΑΣ |
| 6 |  Σάκκος Μάριος  |  |
| 7 | Νταντούμη Ιωάννα |  |
| 8 | Μερτζάνης Κων/νος  |   |
| 9 | Σαγιάννης Μιχαήλ  |  |
| 10 | Πούλου Γιώτα |  |
| 11 | Καπλάνης Κων/νος  |  |
| 12 | Τόλιας Δημήτριος  |  |
| 13 | Πούλος Ευάγγελος |  |
| 14 | Καραλής Χρήστος |  |
| 15 | Κοτσικώνας Επαμεινώνδας |  |
| 16 | Αρκουμάνης Πέτρος |  |
| 17 | Γερονικολού Λαμπρινή  |  |
| 18 |  Μπράλιος Νικόλαος |  |
| 19 |  Τσιφής Δημήτριος  |  |
| 20 | Αλεξίου Λουκάς |  |
| 21 | Καλέα Ανδρομάχη |  |
| 22 |  Παπαϊωάννου Λουκάς  |  |